Εξελίξεις στην υπόθεση, που έχει συγκλονίσει την κοινή γνώμη, με το βρέφος που φέρει δαγκωματιές από ποντίκια.

Σύμφωνα με τα όσα μεταδίδει το evrosonline.gr, οι αρμόδιες αρχές αφαίρεσαν από το ζευγάρι των Ρομά την επιμέλεια τόσο του 3,5 μηνών βρέφους όσο και του δεύτερου παιδιού της οικογένειας.

Σημειώνεται πως το κοριτσάκι μεταφέρθηκε σε σοβαρή κατάσταση, αρχικά στο νοσοκομείο Διδυμοτείχου και στη συνέχεια στο νοσοκομείο Αλεξανδρούπολης, όπου υπεβλήθη στην πρώτη χειρουργική επέμβαση για την άμεση αντιμετώπιση των τραυμάτων του. Στη συνέχεια, αναμένεται να συνεχίσει τη νοσηλεία του σε νοσοκομείο της Αθήνας.

Το πρωί της Πέμπτης, ο 22χρονος πατέρας απολογήθηκε στην εισαγγελέα Ορεστιάδας, η οποία αποφάσισε να αφεθεί προσωρινά ελεύθερος. Σύμφωνα με την ΕΡΤ Ορεστιάδας, η Εισαγγελέας έκρινε ότι δεν έχει στοιχειοθετηθεί επακριβώς η κατηγορία που αντιμετωπίζει ο πατέρας, και θα αναμένει, αφενός την εξέλιξη της υγείας του μικρού κοριτσιού και αφετέρου τα πορίσματα των κοινωνικών και άλλων υπηρεσιών που διερευνούν τις συνθήκες υπό τις οποίες συνέβη το περιστατικό αλλά και το περιβάλλον, στο οποίο ζούσε το βρέφος, ώστε, αναλόγως να ασκήσει δίωξη, είτε κακουργηματικού είτε πλημμεληματικού χαρακτήρα.

«Η δικογραφία που έχει σχηματιστεί δεν είναι ολοκληρωμένη, και περαιτέρω στοιχεία αναμένονται τις επόμενες ημέρες», δήλωσε ο δικηγόρος του 22χρονου, Νίκος Βουλγαρίδης, και πρόσθεσε ότι η πορεία της υγείας του παιδιού θα είναι καθοριστική για τη δικαστική εξέλιξη της υπόθεσης. Ο ίδιος ο πατέρας ζήτησε «συγνώμη για ό,τι έγινε» και υποστήριξε ότι οι συνθήκες στις οποίες ζούσε το μικρό κοριτσάκι «ήταν ικανοποιητικές». Όσον αφορά την 16χρονη μητέρα θα δικαστεί, λόγω ανηλικότητας, από αρμόδιο δικαστήριο.

Δείτε τις φωτογραφίες από τον χώρο στον οποίο ζούσε το ζευγάρι με τα δύο παιδιά.